《徵招 湖上感秋有怀湘佩、湘涛》
清代·关锳

入秋天气多风雨，幽怀更添凄楚。杨柳到西风，也飘零无主。

蛾眉惊老去。争怪得、鬓丝如许。休去登临，乱山只在，晚蝉嘶处。

日暮翠衣单，清霜早、已上碧梧高树。独自倚阑干，念荒城砧杵。

天涯谁共语。浑冷落、旧游俦侣。只除是、第二桥边，问那时鸥鹭。

作者简介：清浙江钱塘人，字秋芙。诸生蒋坦妻。工书、画、琴及诗词。多愁善病，诵经学佛。早卒，坦著《秋灯琐忆》记其事。有《三十六芙蓉诗存》、《梦影楼词》。